Informācija medijiem

2024. gada 28. oktobrī

Aicina uz sarunu par vietas lomu muzeja darbībā un attīstībā

31. oktobrī Latvijas Nacionālais vēstures muzejs (LNVM) savās atjaunotajās telpās Rīgas pilī rīko semināru “*Genius loci*. Kultūrvieta un Vietas gars”. Tā centrā būs jautājums par to, kā *telpa* jeb muzeja fiziskā atrašanās vieta un ēka kļūst par *vietu*, kurā izpaužas identitāte, vēsture un emocionālais fons.

Semināra ideju ierosināja LNVM pēdējo desmit gadu pārcelšanās pieredze. 2013. gada postošais ugunsgrēks muzeja mājvietā Rīgas pilī padarīja neatliekamu ilgi plānoto pils atjaunošanu. Muzejs turpināja darboties divās vietās – krājumu pārveda uz pagaidu telpām Lāčplēša ielā, bet izstādes un ekspozīcija bija pieejamas Brīvības bulvārī 32. 2020. gadā muzeja krājuma glabātāji, pētnieki un administrācija pārcēlās uz jaunuzcelto Muzeju krātuvi Pulka ielā. Šogad muzejs ir atgriezies rekonstruētajā Rīgas pils daļā un uzņem apmeklētājus, vēl pirms ekspozīciju iekārtošanas sniedzot iespēju krāšņās vēsturiskās telpas skatīt to sākotnējā veidolā.

“Telpas un vietas aspekti muzeju darbībā šobrīd ir pelnījuši atsevišķu sarunu. Mūsu muzeja pieredze – gan pielāgošanās, gan rekonstrukcijas projekta dotās iespējas – ir salīdzināma ar citiem Latvijas muzejiem. Lai dalītos pieredzē, esam aicinājuši muzeju pārstāvjus diskutēt par to, kādu lomu spēlē tas, vai muzejs mājo vēsturiskā pilī, memoriālā mājā, ēkā, kas piedzīvojusi vērienīgu rekonstrukciju vai tādā, kas atjaunošanu gaida gadu desmitiem. Vietas tēla tapšanā ir arī daudz subjektīvu aspektu, bet tā var ļoti konkrēti un būtiski ietekmēt muzeju, tādēļ šo aspektu ir vērts izvirzīt sarunas centrā,” ir pārliecināts LNVM direktora vietnieks zinātniskajā darbā Toms Ķikuts.

Seminārā vieta atvēlēta ne tikai muzeju pieredzes stāstiem, bet arī arhitektūrai un dizainam, risinot attiecības starp autentiskumu un atdarināšanu, vēsturisko vidi un mūsdienu pieejamības prasībām, formu un saturu. Tāpat pēdējos gados arvien vairāk uzmanības tiek pievērsts muzeju fiziskās atrašanās vietas “paplašinājumiem” – vietas tēlam kā komunikācijas rezultātam un pakalpojumu attālinātai, digitālai pieejamībai. Šīs iespējas analizēs komunikācijas un kultūras mantojuma speciālisti.

Semināra programma skatāma šeit <https://lnvm.gov.lv/pasakumi/seminars-genius-loci-kulturvieta-un-vietas-gars/>.

Semināram būs iespējams sekot tiešsaistē LNVM Facebook lapā ([facebook.com/LNVMuzejs](https://www.facebook.com/LNVMuzejs/)), būs pieejams arī semināra ieraksts.

Kontaktpersona:
Astrīda Burbicka,
LNVM Izglītības un komunikācijas departamenta vadītāja,
tel. 67221357, 26341556,
e-pasts: astrida.burbicka@lnvm.lv

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.

Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.

Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.